Φανεβά Ιμά Αντριατσιμά

Συλλογική Καριέρα

Ο Αντριατσιμά γεννήθηκε στην πρωτεύουσα της Μαδαγασκάρης, Ανταναναρίβο, όπου και ξεκίνησε την ενασχόληση με το ποδόσφαιρο από την ομάδα της γενέτειράς του, ΑΣ Σαιν-Μισέλ. Το 2004, εντάχθηκε στην ΟΣΚΑ Φουτ, με την οποία και πέτυχε 45 τέρματα σε 60 συνολικά 60 εμφανίσεις.
Το 2007, πήρε μεταγραφή για την γαλλική Λιγκ 2, και πιο συγκεκριμένα την ΦΚ Ναντ.
Στις 7 Ιανουαρίου 2008, μετακόμισε στην ΑΣ Κάννες του Σαμπιονά Νασιονάλ υπό την μορφή δανεικού, για το υπόλοιπο της σεζόν, στη διάρκεια του οποίου και αγωνίστηκε σε played 16 αναμετρήσεις πετυχαίνοντας 4 τέρματα.
Τον Ιούνιο του 2008, μεταγράφηκε στην ΟΣ Μπουλόν στη δεύτερη κατηγορία της Γαλλίας, εκ νέου ως δανεικός, για το σύνολο της σεζόν 2008/09. Εκεί, έλαβε τον αριθμό εννέα στη φανέλα του. Στις 11 Ιουλίου 2009, αποχώρησε από την ΦΚ Ναντ και υπέγραψε στην Αμιάν ΣΚ. Ο Αντριατσιμά παρέμεινε για ένα χρόνο στην Αμιάν, μετρώντας 27 εμφανίσεις με έξι γκολ, με την Αμιάν να τερματίζει 11η στο Σαμπιονά Νασιονάλ με 51 βαθμούς.
Τον Ιούλιο του 2010, μεταγράφηκε ως ελεύθερος στην ΑΣ Μπωβαί, ομάδα επίσης του Σαμπιονά. Στην πρώτη του σεζόν είχε 18 εμφανίσεις με έξι γκολ, με την Μπωβαί να τερματίζει 7η με 61 βαθμούς. Η δεύτερη σεζόν του στη Μπωβαί δεν ήταν και η καλύτερή του, καθώς μέτρησε 35 εμφανίσεις με μόλις τρία γκολ στην κατηγορία, με την Μπωβαί να τερματίζει 17η με 42 βαθμούς και να υποβιβάζεται στο Ερασιτεχνικό Πρωτάθλημα Γαλλίας.
Όπως ήταν αναμενόμενο, ο Αντριατσιμά αποχώρησε από την Μπωβαί, με την ΟΣ Κρετέιγ-Λουζιτανός να τον αποκτά ως ελεύθερο τον Ιούλιο του 2012. Η πρώτη του σεζόν στην Κρετέιγ ήταν και μία από τις καλύτερές του, καθώς είχε 34 εμφανίσεις με 13 γκολ, βοηθώντας την Κρετέιγ να συγκεντρώσει 76 βαθμούς και να τερματίσει πρώτη στην τρίτη κατηγορία της Γαλλίας, πετυχαίνοντας την απευθείας άνοδο στη Λιγκ 2 και επιστρέφοντας σε αυτήν μετά από έξι χρόνια. Η πρώτη σεζόν της Κρετέιγ στη Λιγκ 2 ήταν αρκετά ικανοποιητική, καθώς τερμάτισε στην 11η θέση με πενήντα βαθμούς, με τον Αντριατσιμά να πραγματοποιεί 36 εμφανίσεις, πετυχαίνοντας έντεκα γκολ. Η σεζόν 2014-2015 ήταν μια όχι πολύ καλή σεζόν για την Κρετέιγ, καθώς τερμάτισε 14η στη Λιγκ 2 με 45 βαθμούς, μόλις πέντε βαθμούς πάνω από την επικίνδυνη ζώνη, με τον Αντριατσιμά να έχει ως τελικό απολογισμό τριάντα εμφανίσεις με επτά γκολ. Την επόμενη σεζόν έγινε το αναπόφευκτο, με την Κρετέιγ να τερματίζει στη 19η θέση της Λιγκ 2 με 34 βαθμούς και να υποβιβάζεται στο Σαμπιονά Νασιονάλ μετά από τρεις σεζόν στη Λιγκ 2, με τον Αντριατσιμά να μετραέι 35 εμφανίσεις με έντεκα γκολ.
Παρά τον υποβιβασμό της Κρετέιγ, οι επιδόσεις του Αντριατσιμά δεν έμειναν απαρατήρητες, με τη ΦΚ Σοσό-Μονμπελιάρ να τον αποκτά ως ελεύθερο τον Ιούλιο του 2016. Η πρώτη του σεζόν στη Σοσό ήταν ικανοποιητική, καθώς η Σοσό τερμάτισε στη 13η θέση της Λιγκ 2 με 46 βαθμούς, ενώ ο ίδιος τερμάτισε πέμπτος στη λίστα των σκόρερ της κατηγορίας με 14 γκολ σε 35 εμφανίσεις. Τη σεζόν 2017-2018 ξεκίνησε με ένα μέτριο ξεκίνημα, έχοντας δώδεκα εμφανίσεις με δύο γκολ στη Λιγκ 2.
Τον Ιανουάριο του 2018, η Λε Αβρ ΑΚ κινήθηκε για την απόκτηση του Αντριατσιμά, την οποία ανακοίνωσε στις 24 του μηνός, δίνοντας στη Σοσό το ποσό των τετρακοσίων χιλιάδων ευρώ. Δεν κατάφερε να πάρει πάρα πολύ χρόνο συμμετοχής, μετρώντας δέκα εμφανίσεις, με την Αβρ να τερματίζει στην 4η θέση της Λιγκ 2 με 66 βαθμούς, εξασφαλίζοντας συμμετοχή στα πλέι-οφ ανόδου στη Λιγκ 1. Εκεί, η Αβρ αποκλείστηκε στη φάση των ημιτελικών από την ΑΚ Αζαξιό, σε ένα αγώνα που έληξε 1-1 στην κανονική διάρκεια, 2-2 στην παράταση, με την Αζαξιό να κερδίζει στα πέναλτυ με σκορ 5-3. Τη σεζόν 2018-2019, αγωνίστηκε στην τρίτη αγωνιστική της Λιγκ 2 κόντρα στη Ρεντ Σταρ ΦΚ, σε αγώνα που η Αβρ κέρδισε εκτός έδρας με σκορ 1-0, ενώ αγωνίστηκε και στην πρώτη φάση του Λιγκ Καπ Γαλλίας, όπου η Αβρ κέρδισε τη ΦΚ Μπουρ-Περονά εντός έδρας με σκορ 2-0.
Στις 26 Αυγούστου του 2018, ο Αντριατσιμά αποχώρησε από την Αβρ για λογαριασμό της Κλερμόν Φουτ, καθώς δεν είχε πολύ χρόνο συμμετοχής στην Αβρ. Το ντεμπούτο του έγινε δύο μέρες αργότερα, σε αγώνα για το δεύτερο γύρο του Λιγκ Καπ Γαλλίας, με την Κλερμόν να ηττάται από την ΕΣ Τρουά ΑΚ εκτός έδρας με σκορ 3-1. Ο Αντριατσιμά πέτυχε το πρώτο του γκολ με την Κλερμόν στις πέντε Απριλίου του 2019, στο πλαίσιο της 31ης αγωνιστικής της Λιγκ 2, μειώνοντας στο τελικό εντός έδρας 3-2 με αντίπαλο την ΑΣ Νανσί-Λωρραίνη.

Διεθνής Καριέρα

Ο Αντριατσιμά έχει εκπροσωπήσει σε διεθνές επίπεδο την Μαδαγασκάρη, ενώ ήταν πρώτος σκόρερ της ομάδας του για την προκριματική φάση του Παγκοσμίου Κυπέλλου του 2010.